text: Søde sager stiger i pris
  02 januar 2012 kl. 10.09
  I dag er det igen muligt at gå på indkøb, og der er sket en prisstigning på grund af nye afgifter. Men kun i Danmark. Ikke i grænsebutikkerne.
  Med virkning fra den 1. januar stiger afgiften på sodavand med sukker med 50 øre per liter. Det vil sige, at en kasse med 30 vand kommer til at koste 3,75 kroner ekstra. Øl stiger også. En kasse bliver 7,20 kroner dyrere, og det vil sige 25 øre per bajer.
   
  Afgiften på en flaske vin stiger med 3,50 kroner. 
  Is kommer også til at koste flere penge. Afgiften bliver sat op med 50 procent, så en liter Regnbue-is for eksempel stiger med 2,50 kroner. 
  Regeringen har også foreslået en højere afgift på cigaretter. En pakke med 20 smøger skal koste tre kroner mere. Røg-tobak skal koste 120 kroner mere per kilogram. Cigaretter og tobak skal først stige den 1. april.
  